钦定古今图书集成/明伦汇编/氏族典/第230卷 > 杨愿
## 钦定古今图书集成/明伦汇编/氏族典/第230卷 > 杨愿

按《宋史杨愿传》：“愿字原仲，宣和末补太学录。二帝北
迁，金人闻愿名，索之，愿匿民间，奔济州。元帅府劝进，
辟为属。高宗即位，以元帅府结局恩，授修职郎，御营
司辟机宜文字，历新昌县丞，越州判官。秦桧荐之，召
改枢密院编修官。登绍兴二年进士第，迁计议官，召
试馆职，罢主管崇道观，复除秘书郎，改通判明州。桧”
既专政，召为秘书丞。未几，拜监察御史。台长言“愿资
浅，当先历郎官”，改司封员外郎，迁右司起居舍人。十
三年，充金国贺正旦接伴使。金使还，就充送伴使。十
四年，为御史中丞。逾月，升端明殿学士、佥书枢密院
事。十五年，罢，提举太平观。又三年，起知宣州，加资政
殿学士，移建康府。二十二年，卒，年五十二。初，愿守宣
城，表弟王炎调蕲水令，过之，醉中谓愿曰：“尝于吕丞
相处得公所通书，其间颇及秦丞相之短。”愿闻之，色
如死灰，忧挠而卒。